車上高速公路了，電影就開始。片名大概是「深官怨」。我想，這名to無啥物A款。恬恬看規晡，也無半個人thǹg衫thǹg褲，原來是純古裝非A片。心內難免失望，無彩坐第一排，無法度bóng看。看來看去，m̄知teh演啥。M̄是妃女m̄食飯，就是太監討紅包，這款ê天下大事」，m̄知是jōa久以前ê代誌。愈看滋味愈m̄ tio̍h想beh m̄看，he電視內ê北京話大聲細聲，吱吱叫，聽起來咱會起雞母皮，聽bē慣勢。姑不而將，sóa來後面遠遠hit位坐。目睭kheh起來，想beh hioh睏，he電影m̄放我soah，繼續進攻。Soah變作beh看是艱苦，m̄看也bē使，了錢koh受罪。看別人，規車內十幾個人客，lóng頭殼歪一旁teh tuh-ku，無一個人teh看。我心內想，看著鬼！這明明是咱ê ba-suh，坐ê是台灣人客，駛ê是台灣ê車手，窗á看出去，兩旁lóng是正港台灣ê光景，那會放這款ê電影，是beh hō͘鬼看！
愈想愈m̄ tio̍h，失望變受氣。Peh起來，去頭前chhōe放電視ê車掌。He車掌kap運chiàng teh 開講哺檳榔。一枝腳翹koân koân，koh粗koh短，腳頭u貼一塊藥膏。以前若m̄是擔石á ê就是駛鐵牛ê。
我 óa去問伊：「你敢無別款片？」伊先kā我看一下，講：「今á 日無A片。」Taⁿ冤枉a！你看我敢是hit款人？趕緊kā說明：「敢無啥物台語片？…敢會使換一個？」伊hit時才瞭解我ê意思，soah受氣大聲起來：「人客一人beh看一款，我那會tàng ta̍k個應付？你m̄看別人beh看，…」我講：「你放he片無人beh看。Ah無請你電視切hō͘ hoa，阮通hioh睏。」伊剩半句話含tī嘴內，頭oat過，電視切掉，就m̄ chhap我。